Spájanie sa spája s decembrovou Bystrickou hodinkou

Keď sa Bystrická hodinka spojí so Spájaním, vznikne z toho krásne charitatívne podujatie plné emócií aj cenných informácií.

Dve navonok rozdielne podujatia, obidva pritom so stálym miestom v programe nášho mesta. Bystrická hodinka je organizovaná pre širokú verejnosť každý mesiac už dva roky s cieľom oboznámiť ľudí s históriou nášho mesta. Podujatie Spájanie sa zas koná pravidelne každý rok v čase predvianočnom s cieľom zorganizovania finančnej zbierky pre deti a osamelých rodičov z Krízového strediska Sv. Alžbety. Ostatné roky sa počas Spájania vyzbierali prostriedky na zakúpenie novej kuchynskej linky, nových exteriérových dverí, interiérového vybavenia, či školských potrieb. Tento rok bude zbierka špecifická. Spájanie sa totiž spojí s Bystrickou hodinkou, a to **vo štvrtok 7.12. o 18:00 v Reštaurácii Národného domu**. Návštevníci budú mať príležitosť dozvedieť sa zaujímavosti z histórie nášho regiónu, samozrejme na pútavú predvianočnú tému, a pritom prispieť na dobrú vec. Okrem prednášky je tohtoročným veľkým lákadlom podujatia aj **vystúpenie víťazov súťaže Zem spieva, folkloristov z jubilujúceho FS Urpín**. Deti z Krízového strediska budú prítomné na podujatí aj tento rok, pretože už tradične vyrobia drobnú pozornosť, ktorú venujú každému návštevníkovi. Tento rok im totiž zbierka opäť veľmi pomôže. Bude venovaná na zakúpenie novej sušičky prádla.

Podujatie každoročne organizuje o.z. Banskobystrický okrášľovací spolok s partnerskými organizáciami, Rotary club Banská Bystrica, o.z.BCF a o.z. KOMPAS - centrum rozvoja.

**Pozývame všetkých milovníkov histórie, kultúry aj ľudí s dobrým srdcom vo štvrtok 7.12.2017 o 18:00 do Reštaurácie Národný dom na Bystrickú hodinku spojenú so Spájaním.**

--

**Mgr. Diana Javorčíková**

štatutárna zástupkyňa
**"Banskobystrický okrášľovací spolok"**

t.č.:+421915826622

[**www.bbos.sk**](http://www.bbos.sk)